Tanssin talo rakenteilla toukokuussa 2021.
**Tanssin talo** on tanssille omistettu vierailuteatteri Kaapelitehtaan yhteydessä Helsingin Ruoholahdessa.

Historiaa
---------

Ensimmäiset ajatukset tanssiin keskittyvän näyttämön perustamisesta on julkituotu jo 1930-luvulla, jolloin asian otti esille Maggie Gripenberg. Mahdollisuutta ottaa VR:n Vallilan makasiinit tanssinäyttämön tiloiksi tutkittiin 1990-luvulla. Yhdistys Tanssin Talo ry on perustettu vuonna 2010 taidetanssin ja Tanssin Talo -hankkeen edistämiseen. Vuonna 2016 aloitettiin tilojen suunnittelu Kaapelitehtaalle, rahoittajina olivat Koneen Säätiö, valtio ja Helsingin kaupunki. Talon suunniteltiin valmistuvan vuonna 2020.

### Rakennushanke

Tanssin talo -hanke nytkähti eteenpäin, kun valtio päätti osallistua uudisrakennuksen rakentamiseen ja Tanssin talon toiminnan rahoittamiseen vuonna 2015. Valtion rahoitus rakennushankkeelle oli kuusi miljoonaa euroa, kuten myös Helsingin kaupungin panostus. Jo aikaisemmin Jane ja Aatos Erkon säätiö oli lahjoittanut hankkeelle 15 miljoonaa euroa.

Helsingin Kaapelitehtaalle nouseva, tanssille pyhitetty vierailuteatteri on suunniteltu avaamaan ovensa alkuvuonna 2022.  Tanssin talo alkaa rakentaa ohjelmistoaan tanssiteatterin, nykytanssiryhmän ja tuotantotalon kanssa: Tanssiteatteri Hurjaruuth, Tero Saarinen Company sekä uuden tanssin keskus Zodiak valittiin Tanssin talon partnereiksi. Tulevaisuudessa yhteistyökumppaneiden on määrä kasvaa. Partnereina voivat toimia esimerkiksi vakiintuneet tanssiryhmät ja -teatterit sekä festivaalit ja tuotantotalot. 

Talon toiminnanjohtajaksi valittiin Matti Numminen, mutta hänen työnsä päättyi lokakuussa 2020 hänen menetettyään hallituksen luottamuksen, mihin todennäköisesti vaikutti talon nimeämiseen liittynyt kohu. Tanssin talolle annettiin toukokuussa 2020 nimeksi *Form* , mutta nimi sai paljon vastustusta ja heinäkuussa 2020 nimeksi palautettiin *Tanssin talo*. Uudeksi johtajaksi Nummisen tilalle valittiin tuottaja Niki Matheson. Ohjelmajohtajaksi valittiin Mikael Aaltonen.

Talon peruskivi muurattiin tammikuun lopussa vuonna 2020. Rakennuksen ovat suunnitelleet yhteistyössä JKMM-arkkitehdit ja ILO arkkitehdit. 5000 m²:n uudisrakennuksen kustannusarvio on noin 27 miljoonaa euroa ja sen rahoittavat Erkon säätiö, kaupunki ja valtio. Kaapelitalossa olevat peruskorjattavat 1500 m²:n tilat saneeretaan Kiinteistö Oy Kaapelitalon budjetista, kustannusarvio on noin 7,8 miljoonaa euroa.

Tanssin talo avattiin 2. helmikuuta 2022. Rakentaminen maksoi lopulta hieman yli 40 miljoonaa euroa.

Tilat
-----

Tanssin talossa on kaksi salia, joista suurempi Erkko-sali vetää 700 ja toinen pienempi, nykyinen Kaapelitehtaan Pannuhalli 250 henkeä. Esitystilojen lisäksi rakennuksessa on ravintola ja tapahtumatori, joka on sekä yleisölämpiö että tapahtumapaikka.

Tanssin talon sisääntuloaulaan haettiin marras-joulukuussa 2020 järjestettävällä kilpailulla valotaideteosta, joka kuvastaa talon arkkitehtonista henkeä ja tanssia.

Lähteet
-------

1. ↑  Makkonen, Anne: 10.3 Tanssin talo hanke (Teatterikorkeakoulun julkaisusarja 57) *Suomen taidetanssin historia*.  2017. Taideyliopiston Teatterikorkeakoulu. Viitattu 1.6.2020.
2. ↑  Majander, Antti & Frilander, Aino: Valtio tukee Tanssin talon rakentamista *Helsingin Sanomat*.  4.12.2015. Viitattu 1.6.2020.
3. 1 2  Kaisa Uusitalo, Tanssin talon toiminnanjohtaja Matti Numminen jättää tehtävänsä yllättäen, Yle.fi, uutiset, 24.10.2020, viitattu 24.10.2020
4. 1 2 3 4  Helsingin Ruoholahteen tuleva Tanssin talo sai nimekseen Form *Helsingin Sanomat*.  26.5.2020. Viitattu 27.5.2020.
5. 1 2  Pääsuunnittelija Tanssin talosta: "Tällainen on maailmallakin harvinainen" – katso video *Yle Uutiset*.  12.12.2021. Viitattu 12.12.2021.
6. 1 2  Oona Komonen: Tanssin talon nimi palautetaan Tanssin taloksi *Helsingin Sanomat*.  9.7.2020. Viitattu 11.8.2020.
7. ↑  Tanssin talon uusi johtaja on tuottaja Niki Matheson *Yle Uutiset*.  5.11.2020. Viitattu 12.12.2021.
8. ↑  Tanssin talo - Tilat  2022. Tanssin talo. Viitattu 2.2.2022.
9. ↑  Tanssin talon rakentaminen alkaa lokakuussa Helsingissä *Rakennuslehti*.  20.9.2019. Viitattu 1.6.2020.
10. ↑  Aromaa, Jonni: Analyysi: Tanssin talo aukeaa vuosikymmenien odotuksen jälkeen – Suomen uusimman teatterin jättimäinen katsomo ei kuitenkaan täyty itsestään *Yle Uutiset*.  2.2.2022. Viitattu 21.2.2022.
11. ↑  Anniina Virtanen: Tanssin talon sisääntuloaulaan haetaan valotaideteosta kilpailulla – pitää kuvastaa talon henkeä *Helsingin Uutiset*.  26.5.2020. Viitattu 1.6.2020.

Aiheesta muualla
----------------

* Tanssin talon kotisivu